Ο **Φιλίπ Τζόρτζεβιτς** (Σερβ.: *Филип Ђорђевић*, γεννημένος στις 28 Σεπτεμβρίου 1987 στο Βελιγράδι της Γιουγκοσλαβία, σημερινή Σερβία) είναι Σέρβος διεθνής ποδοσφαιριστής ο οποίος αγωνίζεται ως επιθετικός για λογαριασμό της γαλλικής ΦΚ Ναντ.

Συλλογική Καριέρα
-----------------

Ο Φιλίπ ξεκίνησε την καριέρα του από την ομάδα της γενέτειράς του, Ερυθρό Αστέρα Βελιγραδίου, όπου και πέρασε συνολικά διάστημα οκτώ ετών. Πέρασε, επίσης, μία σεζόν αγωνιζόμενος στην Ραντ Βελιγραδίου. Με την ομάδα του Ερυθρού Αστέρα αγωνίστηκε μόλις σε 12 αναμετρήσεις πρωταθλήματος προτού μετακομίσει στη Γαλλία.

### Ναντ

Αφού πέρασε μία σεζόν αγωνιζόμενος ως δανεικός στην ΦΚ Ναντ, ενόσω αυτή βρισκόταν στη Λιγκ 2, στη διάρκεια της οποίας κατάφερε να τη βοηθήσει να πάρει την άνοδο για την ελίτ του γαλλικού ποδοσφαίρου, για πρώτη φορά μετά τη σεζόν 2007-08, η Ναντ αποφάσισε να τον αποκτήσει με κανονική μεταγραφή, κάνοντας χρήση της σχετικής ρήτρας που υπήρχε στο συμβόλαιό του, με τον παίκτη να βάζει την υπογραφή του σε συμβόλαιο τετραετούς διάρκειας. Κατά την επιστροφή της ομάδας στη Λιγκ 1, ο Τζόρτζεβιτς αγωνίστηκε σε 19 αναμετρήσεις πρωταθλήματος και πέτυχε δύο τέρματα στη διάρκεια της σεζόν 2008-09, καθώς η Ναντ υποβιβάστηκε εκ νέου στη Λιγκ 2. Την επόμενη σεζόν 2009-10, είχε απόδοση παρόμοια με αυτή της προηγούμενης σεζόν με τη Ναντ να παραμένει στη Λιγκ 2, χωρίς να έχει πάρει την άνοδο ούτε να έχει υποβιβαστεί το καλοκαίρι του 2010. Τελικά, ο Τζόρτζεβιτς κατάφερε να γίνει κατά πολύ αποτελεσματικότερος στη διάρκεια της σεζόν 2010-11, αγωνιζόμενος σε 36 αναμετρήσεις πρωταθλήματος και πετυχαίνοντας συνολικά 12 τέρματα και μοιράζοντας πέντε ασίστ. Στη διάρκεια της σεζόν 2011-12, με τη Ναντ να εξακολουθεί να βρίσκεται στη Λιγκ 2, ο Τζόρτζεβιτς αγωνίστηκε σε 28 αναμετρήσεις πρωταθλήματος και πέτυχε έξι τέρματα, ενώ μοίρασε και πέντε ασίστ. 

Από τη σεζόν 2012-13 κι έπειτα, η απόδοση του Τζόρτζεβιτς απογειώθηκε, καθώς συνεισέφερε σε πολύ μεγάλο βαθμό στην άνοδο της Ναντ στη Λιγκ 1. Μετά από 34 αγώνες πρωταθλήματος, είχε πετύχει συνολικά 20 τέρματα και ήταν ο πρώτος σκόρερ τη Λιγκ 2 με το πέρας της σεζόν. Στις 16 Αυγούστου του 2013, η Ολιμπίκ Λυών κατέθεσε πρόταση ύψους μεταξύ €3-5 εκατομμυρίων για την απόκτηση του Τζόρτζεβιτς, ωστόσο τόσο ο ίδιος ο Τζόρτζεβιτς όσο και η ομάδα της Ναντ απέρριψαν την πρόταση. Κατά την επιστροφή της ομάδας στη Λιγκ 1, ο Τζόρτζεβιτς είχε πετύχει συνολικά επτά τέρματα στις πρώτες 12 αναμετρήσεις των *Καναρινιών*, ευρισκόμενος σε ανταγωνισμό με τους Ραδαμέλ Φαλκάο και Ζλάταν Ιμπραΐμοβιτς για την κατάκτηση του τίτλου του πρώτου σκόρερ του πρωταθλήματος για τη σεζόν.

Διεθνής Καριέρα
---------------

Κλήθηκε για πρώτη φορά στην Εθνική Σερβίας για την εντός έδρας αναμέτρηση στις 24 Νοεμβρίου 2007 στα πλαίσια των προκριματικών του Α΄ Ομίλου του Euro 2008 απέναντι στο Καζακστάν, ωστόσο δεν χρησιμοποιήθηκε στη συγκεκριμένη αναμέτρηση. Πέντε χρόνια μετά την πρώτη του κλήση, ο Σίνισα Μιχαΐλοβιτς τον κάλεσε εκ νέου για μια φιλική αναμέτρηση απέναντι στη Χιλή στις 14 Νοεμβρίου 2012. Σκόραρε μόλις δύο λεπτά μετά την είσοδό του στο παιχνίδι ως αλλαγή στο ντεμπούτο του.

Στατιστικά Καριέρας
-------------------

*Τελευταία ενημέρωση: 2 Νοεμβρίου 2013*

| Ομάδα | Σεζόν | Πρωτάθλημα | Κύπελλο | Ηπειρωτικό | Σύνολο |
| --- | --- | --- | --- | --- | --- |
| Συμμ | Γκολ | Συμμ | Γκολ | Συμμ | Γκολ | Συμμ | Γκολ |
| ΦΚ Ναντ | 2012–13 | 34 | 20 | 1 | 1 | 0 | 0 | 35 | 21 |
| 2013-14 | 12 | 7 | 1 | 0 | 0 | 0 | 13 | 7 |
| Σύνολο | 46 | 27 | 2 | 1 | 0 | 0 | 48 | 28 |

### Διεθνή Τέρματα

| # | Ημερομηνία | Τοποθεσία | Αντίπαλος | Σκορ | Αποτέλεσμα | Διοργάνωση |
| --- | --- | --- | --- | --- | --- | --- |
| 1. | 14 Νοεμβρίου 2012 | AFG Arena, Ζανκτ-Γκάλεν | Χιλή | **2**–0 | 3–1 | Φιλικό |
| 2. | 10 Σεπτεμβρίου 2013 | Κάρντιφ Σίτι Στέιντιουμ, Κάρντιφ |  | **1**–0 | 3–0 | Προκριματικά Παγκοσμίου Κυπέλλου 2014 |
| 3. | 15 Νοεμβρίου 2013 | Αλ Τζαζίρα Στέιντιουμ, Ντουμπάι |  | **1**–1 | 1–1 | Φιλικό |

Παραπομπές
----------

1. ↑  «Nantes : Djordjevic signe quatre ans». Αρχειοθετήθηκε από το πρωτότυπο στις 14 Ιουλίου 2011. Ανακτήθηκε στις 27 Νοεμβρίου 2013.
2. ↑   Αρχειοθετήθηκε 2013-11-11 στο Wayback Machine. Sportal: Đorđević glavna tema pregovora Nanta i Liona (Σερβικά) August 16, 2013
3. ↑  «Clemente όνομαs 10 debutants for Serbia's final qualifier». Reuters.com. 22 Νοεμβρίου 2007. Αρχειοθετήθηκε από το πρωτότυπο στις 19 Δεκεμβρίου 2007. Ανακτήθηκε στις 22 Νοεμβρίου 2007.
4. ↑  Novosti (Serbian) Đorđević: Imao sam debi za pamćenje. Retrieved 14 November 2012.

Εξωτερικός σύνδεσμος
--------------------

* (Γαλλικά) Φιλίπ Τζόρτζεβιτς : Στατιστικά γαλλικού πρωταθλήματος στο LFP.fr